CELEX: 62021TN0525
Language: mt
Date: 2021-08-27 00:00:00
Title: Kawża T-525/21: Rikors ippreżentat fis-27 ta’ Awwissu 2021 – E. Breuninger vs Il-Kummissjoni

25.10.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 431/46
            
         
      Rikors ippreżentat fis-27 ta’ Awwissu 2021 – E. Breuninger vs Il-Kummissjoni
      (Kawża T-525/21)
      (2021/C 431/54)
      Lingwa tal-kawża: il-Ġermaniż
      
         Partijiet
      
      
         Rikorrent: E. Breuninger GmbH & Co. (Stuttgart, il-Ġermanja) (rappreżentant: M. Vetter, avukat)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla, skont l-Artikolu 264(1) TFUE, id-deċiżjoni tal-konvenuta tat-28 ta’ Mejju 2021 (Għajnuna mill-Istat Nru SA.62784);
               
            
                  —
               
               
                  tikkundanna lill-konvenuta għal-ispejjeż sostnuti mir-rikorrenti.
               
            
         Motivi u argumenti prinċipali
      
      Insostenn tar-rikors, ġew invokati żewġ motivi.
      
                  1.
               
               
                  L-ewwel motiv: żball manifest ta’ evalwazzjoni
                  Il-konvenuta wettqet żball manifest ta’ evalwazzjoni meta sostniet, permezz tad-deċiżjoni kkontestata, li l-iskema Ġermaniża ta’ għajnuna mill-Istat “Allgemeine Bundesregelung Schadensausgleich, COVID-19” hija kompatibbli mas-suq intern, fis-sens tal-Artikolu 107(2)(b) TFUE. Il-limitazzjoni tal-applikabbiltà għall-eliġibbiltà lill-kumpanniji li joperaw f’diversi setturi ekonomiċi għal dawk li jiksbu minn tal-inqas 80 % tad-dħul tagħhom minn attivitajiet li huma direttament affettwati mil-lockdown hija arbitrarja u l-għoti ta’ għajnuna huwa sproporzjonat. Il-limitu minimu ta’ 80 % ineħħi r-rabta kawżali bejn l-ordnijiet ta’ għeluq u d-dannu li jirriżulta minnhom għad-detriment ta’ kumpanniji b’diversi oqsma ta’ attività u mingħajr raġuni oġġettiva, sa fejn dawn jistgħu jibqgħu mingħajr kumpens minkejja li huma direttament u sostanzjalment affettwati mill-miżuri tal-Istat u minkejja t-telf kunsiderevoli sostnut. Dan iwassal għal distorsjoni tal-kompetizzjoni kemm fir-rigward ta’ kompetituri fis-setturi ta’ attività kkonċernati mill-COVID-19 kif ukoll fir-rigward ta’ kompetituri f’setturi ta’ attività mhux ikkonċernati mill-COVID-19.
               
            
                  2.
               
               
                  It-tieni motiv: ksur tad-drittijiet proċedurali fis-sens tal-Artikolu 108(2) TFUE.
                  Id-deċiżjoni tal-konvenuta hija vvizzjata b’nuqqas ta’ evalwazzjoni u ta’ motivazzjoni. Matul il-proċedura ta’ eżami preliminari, il-konvenuta ma tatx lir-rikorrenti l-possibbiltà li tesprimi t-tħassib tagħha dwar il-kompatibbiltà tal-għajnuna mill-Istat mas-suq intern. Barra minn hekk, il-konvenuta ma mmotivatx b’mod suffiċjenti d-deċiżjoni ta’ awtorizzazzjoni.